Maitoproteiinia ei kannata korvata ainakaan kokonaan punaisella lihalla, sillä se ei ole suurina määrinä hyväksi terveydelle. Broileria ja kalaa sen sijaan voi melko huoletta ottaa tilalle.
Jogurtti ja maito (esim ruuanlaitossa) on helppo korvata kasvivaihtoehdoilla, esim. soija- tai kaurajogurtilla sekä erilaisilla kasvimaitojuomilla. Jogurtti ja maito ovat ylipäänsä aika huonoja (=sisältävät vähäisesti) proteiininlähteitä, joten siinä mielessä kasvivaihtoehdot eivät juuri häviä tavallisille.
Aamu- ja välipaloille saa proteiinia maitotuotteiden sijaan mm. kananmunista ja -valkuaisista. Kannattaa kokeilla keittää puuro parin valkuaisen (tai kokonaisen kananmunan) kanssa, maku ja koostumus vaan paranee. Tai puuron voi keittää soijamaitoon, jolloin proteiinia tulee jo ihan kivasti sieltäkin.
Rahkan tilalla voi kokeilla Alpron Go on -valmistetta esim. marjojen, hedelmien ja pähkinöiden kanssa.
Yleensä suosittelen hankkimaan edes yhden kasviproteiinijauhepussin, jos ei voi käyttää maitotuotteita. Se helpottaa välillä huomattavasti kun saa aterian proteiinit jauheesta. Esim. Foodinin kasviproteiinit on hyviä, esimerkiksi suklaariisiproteiinista ja vaniljaherneproteiinista sekä maustamattomasta hamppuproteiinijauheesta. Näitä voi sekoitella maidottomiin jogurtteihin, puuroihin ja tuorepuuroihin tai käyttää smoothiessa runsaan nesteen kera.
Jos epäilee, että maitotuotteet eivät sovi itselle, kannattaa kokeilla alkuun pari viikkoa kokonaan ilman maitotuotteita. Myöhemmin voi testata esim. heraproteiinijauhetta, hera on paremmin siedetty kuin maidon kaseiiniproteiini.